Suvestinė redakcija nuo 2013-05-12 iki 2013-10-30

Įsakymas paskelbtas: Žin. 2007, Nr. 41-1559, i. k. 1072330ISAK003D-150

LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL PROJEKTO VYKDYTOJO, PRETENDUOJANČIO GAUTI PARAMĄ IŠ EUROPOS ŽEMĖS ŪKIO FONDO KAIMO PLĖTRAI PAGAL LIETUVOS KAIMO PLĖTROS 2007–2013 METŲ PROGRAMOS PRIEMONES, PREKIŲ, PASLAUGŲ AR DARBŲ PIRKIMO TAISYKLIŲ PATVIRTINIMO

2007 m. balandžio 5 d. Nr. 3D-150

Vilnius

Siekdama laiku ir tinkamai pasirengti Lietuvos kaimo plėtros 2007–1013 metų programos priemonių įgyvendinimui,

tvirtinu Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisykles (pridedama).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

PATVIRTINTA

Lietuvos Respublikos žemės ūkio

ministro 2007 m. balandžio 5 d.

įsakymu Nr. 3D-150

(Lietuvos Respublikos žemės ūkio

ministro 2009 m. vasario 20 d.

įsakymo Nr. 3D-115 redakcija)

PROJEKTO VYKDYTOJO, PRETENDUOJANČIO GAUTI PARAMĄ IŠ EUROPOS ŽEMĖS ŪKIO FONDO KAIMO PLĖTRAI PAGAL LIETUVOS KAIMO PLĖTROS 2007–2013 METŲ PROGRAMOS PRIEMONES, PREKIŲ, PASLAUGŲ AR DARBŲ PIRKIMO TAISYKLĖS

I. BENDROSIOS NUOSTATOS

1. Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų priemones, prekių, paslaugų ar darbų pirkimo taisyklės (toliau – Taisyklės) reglamentuoja visus projektų vykdytojų prekių, paslaugų ar darbų pirkimus, dėl kurių prašoma paramos, išskyrus pirkimus tų projektų vykdytojų, kurie, pirkdami prekes, paslaugas ar darbus, privalo vadovautis Lietuvos Respublikos viešųjų pirkimų įstatymu (Žin., 1996, Nr. 84-2000; 2006, Nr. 4-102), taip pat tų, kuriems tinkamoms finansuoti išlaidoms taikomi didžiausieji įkainiai pagal Tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodiką, patvirtintą Lietuvos Respublikos žemės ūkio ministro 2007 m. liepos 11 d. įsakymu Nr. 3D-330 (Žin., 2007, Nr. 78-3258; 2008, Nr. 122-4638).

2. Šiose Taisyklėse vartojamos sąvokos:

Panaši prekių, paslaugų ar darbų pirkimo–pardavimo sutartis (toliau – panaši sutartis) – tos pačios rūšies (paskirties) prekių ar paslaugų pirkimo arba darbo dėl to paties objekto atlikimo sutartis.

Prekių, paslaugų ar darbų pirkimo komisija (toliau – pirkimo komisija) – fizinio ar juridinio asmens sudaryta komisija prekių, paslaugų ar darbų pirkimams pagal Taisykles organizuoti ir vykdyti.

Prekių, paslaugų ar darbų pirkimo organizatorius (toliau – pirkimo organizatorius) – ūkininkas ar kitas fizinis asmuo, organizuojantis prekių, paslaugų ar darbų pirkimą pagal Taisyklėse nustatytus reikalavimus.

Prekių, paslaugų ar darbų tiekėjo pasiūlymas (toliau – pasiūlymas) – prekių, paslaugų ar darbų tiekėjo raštu teikiamas dokumentas, kuriuo siūloma tiekti prekes, teikti paslaugas ar atlikti darbus pagal prekių, paslaugų ar darbų pirkimo organizatoriaus, pirkimo vykdytojo ar pirkimo komisijos nustatytas pirkimo sąlygas.

Prekių, paslaugų ar darbų pirkimo–pardavimo sutartis (toliau – pirkimo sutartis) – projekto vykdytojo ir konkursą arba apklausą laimėjusio tiekėjo sutartis dėl prekių, paslaugų ar darbų perdavimo ir apmokėjimo.

Prekių, paslaugų ar darbų pirkimo vykdytojas (toliau – pirkimo vykdytojas) – projekto vykdytojo (juridinio asmens) paskirtas darbuotojas, kuriam pavesta organizuoti ir atlikti tiekėjų apklausą.

Prekių, paslaugų ar darbų tiekėjas (toliau – tiekėjas) – ūkio subjektas (fizinis ar juridinis asmuo arba tokių asmenų grupė), galintis pasiūlyti arba siūlantis prekes, paslaugas ar darbus.

Projekto vykdytojas – ūkininkas ar kitas fizinis ar juridinis asmuo, teikiantis projektą ir pretenduojantis gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones.

Techninė specifikacija – dokumentas, kuriame nurodyti techniniai reikalavimai, kuriuos turi atitikti perkama prekė, paslauga ar darbas.

3. Taisyklėse nurodyti prekių, paslaugų ar darbų pirkimai turi būti atliekami vadovaujantis lygiateisiškumo, nediskriminavimo ir skaidrumo principais.

II. PIRKIMO PRADŽIA IR PABAIGA

4. Perkant konkurso būdu, pirkimas prasideda apie jį paskelbus; perkant apklausos būdu – kai pirkimo komisija, pirkimo vykdytojas ar pirkimo organizatorius kreipiasi į tiekėją, prašydamas pateikti perkamų prekių, paslaugų ar darbų kainas ir sąlygas.

5. Pirkimas pasibaigia, kai:

5.1. sudaroma pirkimo sutartis;

5.2. atmetami visi pasiūlymai;

5.3. per nustatytą terminą nepateikiamas nė vienas pasiūlymas;

5.4. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų valios;

5.5. visi tiekėjai atsiima pasiūlymus ar atsisako sudaryti pirkimo sutartį.

III. PREKIŲ, PASLAUGŲ AR DARBŲ PIRKIMO VERTĖS NUSTATYMAS

6. Pirkimo vertė skaičiuojama litais be PVM.

7. Jeigu pirkimo sutartis sudaroma dėl kelių rūšių prekių, paslaugų, tai šio pirkimo vertė yra visų prekių, paslaugų, dėl kurių sudaroma ši sutartis, verčių suma.

8. Jeigu prekės, paslaugos ar darbai per einamuosius finansinius metus perkami vieną kartą ir sudaromos pirkimo sutarties nenumatoma atnaujinti, šio pirkimo vertė yra numatomos sudaryti pirkimo sutarties vertė.

9. Jeigu prekės ar paslaugos perkamos nuolat (per einamuosius finansinius metus du ar daugiau kartų) arba kai sudarytas pirkimo sutartis numatoma atnaujinti, pirkimo vertė yra faktinė panašių pirkimo sutarčių, sudarytų per einamuosius finansinius metus, vertė, pakoreguota (jeigu įmanoma) atsižvelgus į pirkimo metu sudaromoje pirkimo sutartyje numatomus perkamų prekių ar paslaugų kiekio ir (ar) vertės pokyčius per 12 mėnesių nuo šios pirkimo sutarties sudarymo.

10. Darbų pirkimo vertė yra visų dėl to paties objekto sudaromų darbų pirkimo sutarčių, nesvarbu, per kokį laikotarpį jos bus sudaromos, verčių suma.

11. Pirkimo organizatorius, pirkimo vykdytojas arba pirkimo komisija neturi teisės skaidyti tos pačios rūšies (paskirties) prekių ar paslaugų, taip pat darbų dėl to paties objekto pirkimo vertės į dalis, jeigu taip būtų galima išvengti šiomis Taisyklėmis nustatytos pirkimų tvarkos. Draudimas netaikomas, jei visoms išskaidytoms pirkimo dalims bus taikomas pirkimo būdas, parinktas pagal Taisyklių 12 punkto reikalavimus visai pirkimo vertei.

IV. PREKIŲ, PASLAUGŲ IR DARBŲ PIRKIMO BŪDAI

12. Perkant prekes, paslaugas ar darbus gali būti naudojami šie pirkimo būdai:

12.1. konkursas – kai prekių ar paslaugų pirkimo vertė viršija 500 000 Lt be PVM, o darbų – 2 500 000 Lt be PVM. Konkursas gali būti organizuojamas visais atvejais, neatsižvelgiant į pirkimo vertę;

12.2. apklausa – kai prekių ar paslaugų pirkimo vertė yra lygi arba mažesnė nei 500 000 Lt be PVM, o darbų – lygi arba mažesnė nei 2 500 000 Lt be PVM, taip pat neįvykus konkursui arba Taisyklių 42.1 punkte numatytu atveju.

V. KONKURSO ORGANIZAVIMAS

13. Kai projekto vykdytojas yra juridinis asmuo, prekių, paslaugų ar darbų pirkimui konkurso būdu organizuoti ir atlikti juridinio asmens vadovo sprendimu (potvarkiu, nutarimu, įsakymu) sudaroma pirkimo komisija (ne mažiau kaip iš 3 asmenų). Juridinio asmens vadovo sprendime (potvarkyje, nutarime, įsakyme) turi būti nurodoma komisijos personalinė sudėtis ir funkcijos.

14. Kai projekto vykdytojas yra pirkimo organizatorius, komisija gali būti nesudaroma.

15. Apie vykdomą konkursą privaloma skelbti nacionaliniame šalies dienraštyje, platinamame visoje Lietuvoje.

16. Skelbime turi būti ši informacija:

16.1. projekto vykdytojo pavadinimas (vardas, pavardė), buveinė (adresas), telefono ir fakso numeriai, elektroninio pašto adresas (jei turi);

16.2. bendras pirkimo objekto apibūdinimas;

16.3 vokų su pasiūlymais atplėšimo data, kuri negali būti ankstesnė kaip 14 kalendorinių dienų nuo konkurso paskelbimo spaudoje dienos, bei tikslus laikas (valanda ir minutė).

17. Kvietime pateikti pasiūlymą, kuris siunčiamas visiems į skelbimą atsiliepusiems tiekėjams, turi būti informacija, nurodyta šių Taisyklių 1 priede.

18. Kvietime pateikti pasiūlymą nurodoma informacija negali skirtis nuo informacijos, nurodytos skelbime.

19. Pirkimo organizatorius arba pirkimo komisija pasiūlymus vertina pagal mažiausios kainos (kai pirkimo organizatorius arba pirkimo komisija pasirenka kvalifikacinius ir techninius reikalavimus atitikusį tiekėją, pasiūliusį mažiausią kainą) vertinimo kriterijų arba ekonomiškai naudingiausio pasiūlymo (kai pirkimo organizatorius arba pirkimo komisija pasirenka kvalifikacinius ir techninius reikalavimus atitikusį tiekėją, pasiūliusį ekonomiškai naudingiausią pasiūlymą) vertinimo kriterijų. Jei projekto vykdytojas yra pridėtinės vertės mokesčio (toliau – PVM) mokėtojas, turi būti vertinamos tiekėjų kainos be PVM. Jei projekto vykdytojas nėra PVM mokėtojas, turi būti vertinamos tiekėjų pasiūlymų kainos su PVM.

Ekonomiškai naudingiausiam pasiūlymui įvertinti pasirinktini kriterijai, kurie padidintų perkamo objekto naudojimo efektyvumą: kainą (kaina yra privalomas kriterijus), kokybę, techninius privalumus, funkcines charakteristikas, aplinkosaugos charakteristikas, eksploatavimo išlaidas, efektyvumą, garantinį aptarnavimą ir techninę pagalbą, pristatymo datą, taip pat kitus, tiesiogiai su pirkimo objektu susijusius, kriterijus.

Ekonomiškai naudingiausio pasiūlymo vertinimo kriterijų lyginamieji svoriai nustatomi taip, kad kainos lyginamojo svorio (X), kuris negali būti mažesnis kaip 60 balų, ir kitų kriterijų lyginamųjų svorių (Yi) balų intervalų viršutinių ribų suma būtų lygi 100:

X + ?Yi = 100.

Pasiūlymo ekonominis naudingumas (S) apskaičiuojamas sudedant tiekėjo pasiūlymo kainos (C) ir kitų kriterijų (T) balus:

S = C + T.

Pasiūlymo kainos (C) balai apskaičiuojami mažiausios pasiūlytos kainos (Cmin) ir vertinamo pasiūlymo kainos (Cp) santykį padauginant iš kainai vertinti skirto balų intervalo viršutinės ribos (Xmax):

.

Kriterijų (T) balai apskaičiuojami sudedant atskirų kriterijų (Ti) balus:

.

Kriterijams (Ti) balai skiriami pagal detalizuotą balų skyrimo sistemą.

Ekonominio naudingumo vertinimo kriterijų bei jų skyrimo sistema turi būti tiksli, aiški (detalizuota), neturi būti dviprasmybių, kad pasiūlymai būtų vertinami skaidriai ir tiekėjai galėtų suprasti balų skyrimo tvarką.

Punkto pakeitimai:

Nr. 3D-957, 2009-12-09, Žin., 2009, Nr. 147-6606 (2009-12-12), i. k. 1092330ISAK003D-957

Nr. 3D-86, 2010-02-08, Žin., 2010, Nr. 19-909 (2010-02-13), i. k. 1102330ISAK0003D-86

20. Pirkimo organizatorius ar pirkimo komisija gali išsiaiškinti, ar tiekėjas yra kompetentingas, patikimas ir pajėgus įvykdyti pirkimo sąlygas, nustatydami kvalifikacinius reikalavimus. Tiekėjams keliami kvalifikaciniai reikalavimai turi būti pagrįsti ir proporcingi pirkimo objektui.

21. Vykdant pirkimą konkurso būdu, draudžiamos derybos tarp pirkimo organizatoriaus ar pirkimo komisijos ir tiekėjų, pateikusių pasiūlymus, išskyrus Taisyklių 26 punkte numatytą atvejį.

22. Pasiūlymai vertinami tiekėjams nedalyvaujant.

23. Pirkimo organizatorius ar pirkimo komisija pasiūlymą atmeta, jeigu:

23.1. pasiūlymą pateikęs tiekėjas neatitinka pirkimo dokumentuose nustatytų kvalifikacinių reikalavimų arba, jei tiekėjas pirkimo organizatoriaus ar pirkimo komisijos prašymu nepatikslino pateiktų neišsamių ar netikslių duomenų apie savo kvalifikaciją (jeigu buvo nustatyti kvalifikaciniai reikalavimai);

23.2. pasiūlymas neatitinka pirkimo dokumentuose nustatytų reikalavimų;

23.3. tiekėjas pasiūlė per didelę, projekto vykdytojui nepriimtiną, kainą.

23.4. tiekėjas pasiūlė neįprastai mažą kainą:

23.4.1. pasiūlyme nurodyta prekių, paslaugų ar darbų neįprastai maža kaina – tai tiekėjo pasiūlyme nurodyta kaina, kuri pirkimo organizatoriaus ar pirkimo komisijos vertinimu gali būti nepakankama pirkimo sutarties tinkamam įvykdymui;

23.4.2. pasiūlyme nurodyta prekių, paslaugų ar darbų kaina visais atvejais turi būti laikoma neįprastai maža, jeigu ji atitinka bent vieną iš šių sąlygų:

23.4.2.1. yra 15 ir daugiau procentų mažesnė už visų tiekėjų, kurių pasiūlymai neatmesti dėl kitų priežasčių, pasiūlytų kainų aritmetinį vidurkį;

23.4.2.2. yra 30 ir daugiau procentų mažesnė nuo suplanuotų viešajam pirkimui skirti lėšų;

23.4.3. jeigu pateiktame pasiūlyme nurodyta prekių, paslaugų ar darbų kaina yra neįprastai maža, pirkimo organizatorius ar pirkimo komisija privalo kreiptis į tiekėją dėl neįprastai mažos kainos pagrindimo. Pirkimo organizatorius ar pirkimo komisija turi paprašyti pateikti pasiūlymo ekonomiškumo ir jo mažos kainos pagrindimo dokumentus. Tai gali būti:

23.4.3.1. ekonomiško gamybos proceso, teikiamų paslaugų ar statybos metodo aprašymas;

23.4.3.2. pasirinktų ekonomiškų techninių sprendimų aprašymas;

23.4.3.3. išskirtinai palankių sąlygų tiekti prekes, teikti paslaugas ar atlikti darbus pagrindimas (pavyzdžiui, susitarimai su tiekėjais);

23.4.3.4. siūlomų prekių, paslaugų ar darbų originalumo įrodymai (pavyzdžiui, technologijos patentas);

23.4.3.5. įrodymai, kad tiekėjas laikosi norminių dokumentų reikalavimų dėl darbų saugos ir darbo sąlygų, galiojančių prekių tiekimo, paslaugų teikimo ar darbų atlikimo vietoje (pavyzdžiui, pažyma apie ketinamų pasitelkti darbuotojų darbo užmokesčio vidurkius);

23.4.3.6. informacija apie tiekėjo galimybę gauti valstybės pagalbą;

23.4.3.7. darbo jėgos pasitelkimo ir jos organizavimo sąlygų, kurios leistų sumažinti pasiūlymo kainą, aprašymas (pavyzdžiui, duomenys apie planuojamą pasitelkti darbo jėgą);

23.4.3.8. subrangovų ar paslaugų subteikėjų pasitelkimo sąlygų, kurios leistų sumažinti pasiūlymo kainą, aprašymas;

23.4.3.9. naudojimosi technine įranga (turima ar galima pasitelkti) sąlygų aprašymas;

23.4.3.10. nurodytų taikyti nuolaidų apskaičiavimo detalizavimas ir pagrindimas, ypač kai nuolaida suteikiama trečiojo asmens (subrangovo ar subteikėjo) atliekamoje dalyje;

23.4.3.11. kainos išskaidymas, kur matytųsi detalios sudedamosios kainos dalys (jeigu pasiūlyme yra nurodyta tik bendra kaina, jos nedetalizuojant) ir išskaidytos kainos pagrindimas;

23.4.4. pasiūlyme nurodytai prekių, paslaugų ar darbų neįprastai mažai kainai pagrįsti turi būti nustatytas ne trumpesnis kaip 3 darbo dienų terminas;

23.4.5. jeigu pirkimo organizatoriui ar pirkimo komisijai kyla neaiškumų dėl tiekėjo pateikto kainos pagrindimo (tiekėjas pateikia tinkamus pasiūlyme nurodytos prekių, paslaugų ar darbų kainos pagrįstumo įrodymus, tačiau jie nėra visiškai aiškūs), ji gali prašyti tiekėjo paaiškinti savo pateiktą pagrindimą;

23.4.6. pasiūlymas turi būti atmestas, jei tiekėjas nepateikia arba pateikia netinkamus pasiūlyme nurodytos prekių, paslaugų ar darbų kainos pagrįstumo įrodymus

Papildyta punktu:

Nr. 3D-331, 2013-05-07, Žin., 2013, Nr. 49-2454 (2013-05-11), i. k. 1132330ISAK003D-331

24. Tiekėjai, teikiantys pasiūlymus, gali dalyvauti vokų atplėšimo procedūroje. Posėdyje, kuriame atplėšiami vokai, dalyvaujantiems tiekėjams ar jų atstovams turi būti skelbiamas pasiūlymą pateikusio tiekėjo pavadinimas (vardas, pavardė) ir pasiūlyme nurodyta kaina (tuo atveju, kai pasiūlymo kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais), o jeigu pasiūlymai yra vertinami ekonomiškai naudingiausio pasiūlymo vertinimo kriterijumi, tai skelbiamos ir pagrindinės techninės pasiūlymo charakteristikos. Jeigu bent vienas tiekėjas pageidauja, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus.

Punkto pakeitimai:

Nr. 3D-957, 2009-12-09, Žin., 2009, Nr. 147-6606 (2009-12-12), i. k. 1092330ISAK003D-957

25. Vokų atplėšimo posėdžio metu, atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys komisijos nariai/pirkimo organizatorius. Pasiūlymų kainos turi būti fiksuojamos vokų atplėšimo posėdžio protokole arba sprendime, jei pirkimą vykdo pirkimo organizatorius.

26. Tais atvejais, kai konkursas laikomas neįvykusiu (jei nepateikiamas nė vienas pasiūlymas arba visi pasiūlymai atmetami kaip neatitinkantys pirkimo dokumentuose nurodytų reikalavimų), gali būti organizuojama apklausa Taisyklių VII skyriuje nustatyta tvarka. Jeigu konkursas laikomas neįvykusiu dėl pasiūlytos per didelės projekto vykdytojui nepriimtinos kainos ir pirkimo sąlygos iš esmės nekeičiamos, visi pasiūlymus pateikę tiekėjai, kurie atitinka projekto vykdytojo nustatytus minimalius kvalifikacijos reikalavimus (jei jie buvo keliami) ir kurių pasiūlymai atitinka pirkimo dokumentuose nustatytus reikalavimus, kviečiami į derybas. Jų metu projekto vykdytojas, laikydamasis Taisyklių 3 punkte nustatytų principų, su kiekvienu tiekėju atskirai derasi dėl kainos, kuri negali būti didesnė nei nurodyta pasiūlyme. Derybos laikomos įvykusiomis, jeigu yra bent vienas tiekėjas, kurio pasiūlymas ir derybų su juo rezultatai atitinka projekto vykdytojo reikalavimus.

27. Pirkimo komisijos sprendimai įforminami protokolais, o pirkimo organizatoriaus – sprendimais.

28. Pirkimo organizatorius ar pirkimo komisija per 7 kalendorines dienas nuo sprendimo dėl neįvykusio konkurso arba laimėtojo nustatymo priėmimo dienos turi apie tai raštu pranešti tiekėjams, dalyvavusiems konkurse (jeigu dalyvavo bent vienas).

VI. TIEKĖJO KONKURSINIO PASIŪLYMO RENGIMAS IR PATEIKIMAS

29. Tiekėjas gali pateikti tik vieną pasiūlymą.

30. Jei tiekėjas yra fizinių ar juridinių asmenų grupė, jis gali pateikti pasiūlymą jungtinės veiklos sutarties pagrindu. Steigti naujo juridinio asmens nebūtina.

31. Pasiūlyme turi būti informacija, nurodyta šių Taisyklių 2 priede.

32. Kartu su pasiūlymu turi būti pateikiami tiekėjo kvalifikacijos patvirtinimo dokumentai, jei jų buvo prašoma.

33. Pasiūlymas pateikiamas užklijuotame ir užantspauduotame, jei tiekėjas turi antspaudą, voke. Ant voko turi būti užrašytas pirkimo pavadinimas, tiekėjo pavadinimas ir buveinė (vardas, pavardė ir adresas).

34. Pasiūlymas, pasirašytas tiekėjo ar jo įgalioto asmens, turi būti pateiktas raštu.

35. Prekių, paslaugų ar darbų kainos pateikiamos litais. Jeigu pasiūlymuose kainos nurodytos užsienio valiuta, jos turi būti perskaičiuojamos litais pagal Lietuvos banko nustatytą ir paskelbtą lito ir užsienio valiutos santykį paskutinę pasiūlymo pateikimo termino dieną. Į prekių, paslaugų ar darbų kainą turi įeiti visi mokesčiai ir visos tiekėjo išlaidos (sandėliavimo, transportavimo, pakavimo ir kt.) bei nuolaidos.

36. Pasiūlymas turi būti pateiktas iki skelbime ir kvietime pateikti pasiūlymą nurodytos pasiūlymų pateikimo termino pabaigos. Pirkimo organizatorius arba pirkimo komisija neatsako už pašto vėlavimo ar kitus nenumatytus atvejus, dėl kurių pasiūlymai nebuvo gauti ar gauti pavėluotai. Konkursiniai pasiūlymai, pateikti pavėluotai, neatplėšiami ir grąžinami juos pateikusiems tiekėjams.

37. Tiekėjas iki galutinio pasiūlymų pateikimo termino turi teisę pakeisti arba atšaukti savo pasiūlymą. Pakeitimas arba pranešimas, kad pasiūlymas atšaukiamas, pripažįstamas galiojančiu, jei jis gaunamas raštu iki pasiūlymų pateikimo termino pabaigos.

38. Pirkimo organizatorius arba pirkimo komisija turi teisę pratęsti pasiūlymų pateikimo terminą. Apie naują pasiūlymų pateikimo terminą pirkimo organizatorius arba pirkimo komisija praneša raštu visiems tiekėjams, atsiliepusiems į skelbimą.

VII. APKLAUSOS ORGANIZAVIMAS

39. Apklausą vykdo pirkimo organizatorius, o jei projekto vykdytojas yra juridinis asmuo, apklausai vykdyti gali būti sudaroma komisija arba paskiriamas pirkimo vykdytojas.

40. Jei pirkimo vertė neviršija 100 000 Lt be PVM, tiekėjų apklausa gali būti atliekama žodžiu. Jei pirkimo vertė viršija 100 000 Lt be PVM, tiekėjų apklausa turi būti atliekama raštu. Apklausoje raštu dalyvaujantys tiekėjai, atsakydami į konkretų kvietimą, pasiūlymus turi pateikti raštu.

Punkto pakeitimai:

Nr. 3D-86, 2010-02-08, Žin., 2010, Nr. 19-909 (2010-02-13), i. k. 1102330ISAK0003D-86

41. Atliekant apklausą, turi būti apklausti ne mažiau kaip trys tiekėjai.

42. Apklausti vieną tiekėją galima šiais atvejais:

42.1. kai prekes, paslaugas ar darbus dėl techninių, meninių ar kitų objektyvių priežasčių, neatsižvelgiant į pirkimo vertę, gali pateikti (tiekti, atlikti, suteikti) tik konkretus tiekėjas ir nėra kitos alternatyvos;

42.2. kai pirkimo vertė neviršija 10 000 Lt be PVM;

42.3. perkant pašto, telekomunikacijų, transporto paslaugas ar degalus.

43. Vykdant apklausą raštu, rengiamas laisvos formos kvietimas pateikti pasiūlymus, kuriame išdėstomos pagrindinės pirkimo sąlygos ir pirkimo objekto techninė specifikacija. Pirkimo objekto skaidymas į dalis ar leidimas pateikti alternatyvius pasiūlymus yra negalimas. Kvietimas turi būti pateikiamas asmeniškai arba siunčiamas tiekėjams paštu ar faksu.

44. Apklausa laikoma įvykusia, jei gautas bent vienas pasiūlymas, atitinkantis kvietime pateikti pasiūlymą nurodytas sąlygas.

45. Pasiūlymai vertinami taikant mažiausios kainos vertinimo kriterijų. Jei projekto vykdytojas yra PVM mokėtojas, turi būti vertinamos tiekėjų kainos be PVM. Jei projekto vykdytojas nėra PVM mokėtojas, turi būti vertinamos tiekėjų pasiūlymų kainos su PVM. Vertinami tik tie pasiūlymai, kurie atitinka projekto vykdytojo kvietime pateiktus reikalavimus perkamoms prekėms, paslaugoms ar darbams.

Punkto pakeitimai:

Nr. 3D-86, 2010-02-08, Žin., 2010, Nr. 19-909 (2010-02-13), i. k. 1102330ISAK0003D-86

46. Žodžiu ir raštu pateikti tiekėjų pasiūlymai fiksuojami apklausos pažymoje, kurios forma pateikta Taisyklių 3 priede (apklausos pažyma nepildoma, kai perkama pagal 42.2 punkto nuostatas). Pažyma turi būti užpildyta pasibaigus pasiūlymų pateikimo terminui ne vėliau kaip iki sutarties sudarymo.

Punkto pakeitimai:

Nr. 3D-459, 2010-05-12, Žin., 2010, Nr. 56-2790 (2010-05-15), i. k. 1102330ISAK003D-459

VIII. SUTARTIES SUDARYMAS

47. Pirkimo organizatorius, pirkimų vykdytojas ar pirkimo komisija sutartį siūlo sudaryti tam tiekėjui, kurio pasiūlymas pripažintas laimėjusiu pagal šių Taisyklių nuostatas. Kai pirkimo vertė neviršija 10 000 Lt, sutartis gali būti sudaroma žodžiu.

48. Jeigu tiekėjas, kuriam buvo pasiūlyta sudaryti sutartį, raštu atsisako ją sudaryti arba iki pirkimo organizatoriaus, pirkimų vykdytojo ar pirkimo komisijos nurodyto laiko neatvyksta sudaryti sutarties, arba atsisako sudaryti sutartį kvietime pateikti pasiūlymą bei pasiūlyme nurodytomis sąlygomis, pirkimo organizatorius, pirkimų vykdytojas ar pirkimo komisija siūlo sudaryti sutartį tiekėjui, kurio pasiūlymas yra pirmas po tiekėjo, atsisakiusio sudaryti sutartį.

49. Pirkimo objekto kaina, nurodyta sutartyje, turi būti tokia pat, kaip ir pirkimo objekto kaina, nurodyta pasiūlyme arba derybų protokole. Kitos sutarties sąlygos negali prieštarauti skelbime ir kvietime pateikti pasiūlymą nurodytai informacijai.

IX. KONKURSO AR APKLAUSOS ATASKAITINIŲ DOKUMENTŲ PATEIKIMAS

50. Projekto vykdytojas, atlikęs pirkimą, privalo Nacionalinei mokėjimo agentūrai prie Žemės ūkio ministerijos pateikti:

50.1. jei vyko konkursas:

50.1.1. projekto vykdytojo vadovo sprendimo (potvarkio, nutarimo, įsakymo) dėl pirkimo komisijos sudarymo kopiją, jei pirkimą atliko pirkimo komisija;

50.1.2. skelbimo ir kvietimų pateikti pasiūlymus kopijas;

50.1.3. pasiūlymų, gautų iš tiekėjų, kopijas;

50.1.4. pirkimo organizatoriaus sprendimų arba pirkimo komisijos protokolų kopijas;

50.1.5. raštų, kuriais tiekėjai buvo informuoti apie laimėtojo nustatymą arba konkurso neįvykimo priežastis, kopijas;

50.1.6. pasirašytos pirkimo sutarties kopiją;

50.2. jei vyko apklausa:

50.2.1. projekto vykdytojo vadovo sprendimo (potvarkio, nutarimo, įsakymo) dėl pirkimo komisijos sudarymo kopiją, jei pirkimą vykdė pirkimo komisija, arba projekto vykdytojo vadovo sprendimo (potvarkio, nutarimo, įsakymo) dėl pirkimo organizatoriaus ar pirkimo vykdytojo paskyrimo kopiją, jeigu pirkimą vykdė pirkimo organizatorius arba pirkimo vykdytojas;

50.2.2. kvietimo pateikti pasiūlymus kopijas;

50.2.3. pasiūlymų, gautų iš tiekėjų, kopijas;

50.2.4. užpildytą tiekėjų apklausos pažymą pagal Taisyklių 3 priede pateiktą formą (netaikoma 42.2 punkte numatytu atveju);

Punkto pakeitimai:

Nr. 3D-459, 2010-05-12, Žin., 2010, Nr. 56-2790 (2010-05-15), i. k. 1102330ISAK003D-459

50.2.5. pirkimo komisijos protokolus, jei pirkimą atliko komisija;

50.2.6. pasirašytos pirkimo sutarties kopiją, o jei sutartis nepasirašoma – mokėjimą patvirtinančio dokumento kopiją.

51. Projekto vykdytojas ataskaitinius dokumentus turi pateikti su lydraščiu, įsegtus į segtuvą. Kiekviena dokumento kopija turi būti tinkamai patvirtinta.

X. PIRKIMO SUTARTIES PAKEITIMAI PO KONKURSO AR APKLAUSOS

52. Pirkimo sutartis po konkurso ar apklausos gali būti keičiama tik paaiškėjus, jog jai tinkamai įvykdyti būtina daryti pirkimo sutarties pakeitimus, kurie iš esmės nekeis pirkimo objekto, jo tiesioginės paskirties, atitikties Europos Sąjungos standartams. Pirkimo sutarties pakeitimai turi būti suderinti su Agentūra. Agentūra, vertindama pakeitimų būtinybę, atsižvelgia į tai, ar, atlikus numatomus pakeitimus, bus pasiekti numatyti projekto tikslai bei uždaviniai, pakeitimai yra ekonomiškai pagrįsti bei naudingi, o aplinkybių, dėl kurių kilo pirkimo sutarties keitimo poreikis, negalima buvo numatyti vykdant konkursą ar apklausą.

_________________

Priedo pakeitimai:

Nr. 3D-115, 2009-02-20, Žin., 2009, Nr. 21-835 (2009-02-24), i. k. 1092330ISAK003D-115

Projekto vykdytojo, pretenduojančio

gauti paramą iš Europos žemės ūkio

fondo kaimo plėtrai pagal Lietuvos

kaimo plėtros 2007–2013 metų

programos priemones, prekių, paslaugų

ar darbų pirkimo taisyklių

1 priedas

(Kvietimo pateikti prekių, paslaugų ar darbų pasiūlymą forma)

_

(projekto vykdytojo pavadinimas arba vardas, pavardė, įmonės kodas arba asmens kodas)

_

(buveinė arba adresas)

_

(telefono ir fakso numeriai, elektroninio pašto adresas)

_______________________________________

(tiekėjo pavadinimas arba vardas, pavardė)

KVIETIMAS PATEIKTI PREKIŲ, PASLAUGŲ AR DARBŲ PASIŪLYMĄ

________________ Nr. ____________

(data)

Pirkimo organizatorius arba pirkimo komisija kviečia Jus dalyvauti

_	konkurse ir pateikti pasiūlymą.

(konkurso pavadinimas)

I. PIRKIMO OBJEKTAS

1. Pirkimo objekto pavadinimas, techninė specifikacija.

2. Jeigu perkamos prekės, techninėje specifikacijoje turi būti nurodyta, kad siūlomos prekės turi būti naujos ir nenaudotos bei turi atitikti Europos Sąjungos teisės aktų nustatytus saugos reikalavimus. Taip pat būtina nurodyti garantijas ir techninės priežiūros sąlygas, o jeigu perkamos prekės ar paslaugos, kurias būtina suderinti su jau turimomis prekėmis ar paslaugomis, nurodyti, jog siūlomos prekės ar paslaugos turi būti suderinamos su jau turimomis. Techninėje specifikacijoje negali būti nurodyta konkreti prekė, gamintojas ar tiekimo šaltinis, gamybos procesas, prekės ženklas, kilmės šalis, patentas, išskyrus atvejus, kai kitaip neįmanoma tiksliai ir suprantamai apibūdinti pirkimo objekto.

3. Informacija, kad draudžiama pateikti alternatyvius pasiūlymus arba pasiūlymus parduoti tik dalį prekių, paslaugų ar darbų.

4. Esminės sutarties vykdymo sąlygos (prekių tiekimo, paslaugų teikimo ar darbų atlikimo terminai, apmokėjimo sąlygos ir kt.).

II. TIEKĖJŲ KVALIFIKACIJA

5. Tiekėjų kvalifikacijos reikalavimai, taip pat ir tiekėjų, teikiančių pasiūlymą jungtinės veiklos sutarties pagrindu, ir kvalifikacijos reikalavimų patvirtinimo dokumentai bei informacija, kad kvalifikacijos patvirtinimo dokumentai turi būti pateikti kartu su pasiūlymu (jeigu reikalaujama atitikti tam tikrus kvalifikacinius reikalavimus).

III. PASIŪLYMŲ VERTINIMAS

6. Informacija, koks vertinimo kriterijus yra pasirinktas – mažiausios kainos ar ekonomiškai naudingiausio pasiūlymo. Jeigu pasirinktas ekonomiškai naudingiausio pasiūlymo vertinimo kriterijus, turi būti nurodyti kriterijai, pagal kuriuos bus vertinamas pasiūlymas, kainos ir kitų pasirinktų kriterijų vertinimo balais intervalai, detalizuota pasirinktų kriterijų (išskyrus kainos) balų suteikimo sistema, formulės, pagal kurias bus skaičiuojamas pasiūlymų ekonominis naudingumas. Jeigu pasiūlymuose kainos nurodytos užsienio valiuta, informacija, jog jos bus perskaičiuojamos litais pagal Lietuvos banko nustatytą ir paskelbtą lito ir užsienio valiutos santykį paskutinę pasiūlymo pateikimo termino dieną.

Punkto pakeitimai:

Nr. 3D-957, 2009-12-09, Žin., 2009, Nr. 147-6606 (2009-12-12), i. k. 1092330ISAK003D-957

IV. PASIŪLYMŲ RENGIMAS

7. Informacija, jog pasiūlymas turi būti pateiktas pagal pridedamą pasiūlymo formą (Taisyklių 2 priedas) užklijuotame ir užantspauduotame voke. Ant voko turi būti užrašytas pirkimo pavadinimas, tiekėjo pavadinimas (vardas, pavardė) ir buveinė (adresas). Pasiūlymas, pasirašytas tiekėjo ar jo įgalioto asmens, turi būti pateiktas raštu.

8. Informacija, kaip turi būti apskaičiuota pasiūlymo kaina. Į kainą turi įeiti visi mokesčiai ir visos tiekėjo išlaidos (sandėliavimo, transportavimo, pakavimo ir kt.) bei nuolaidos.

9. Informacija, jog pasiūlyme turi būti nurodytas minimalus pasiūlymo galiojimo terminas nuo pasiūlymų pateikimo termino pabaigos ir kad terminas, jam nepasibaigus, gali būti pratęstas.

10. Pasiūlymo pateikimo vieta, data, valanda bei minutė, iki kada galima pateikti pasiūlymą, bei vokų su pasiūlymais atplėšimo data, valanda bei minutė (vokų atplėšimo data negali būti ankstesnė kaip 14 kalendorinių dienų nuo konkurso paskelbimo spaudoje dienos. Data, valanda bei minutė, iki kada galima pateikti pasiūlymą, ir vokų atplėšimo data, valanda bei minutė turi sutapti). Informacija, kad konkursiniai pasiūlymai, pateikti pavėluotai, neatplėšiami ir grąžinami juos pateikusiems tiekėjams.

V. KONKURSO SĄLYGŲ PAAIŠKINIMAS

11. Būdai, kuriais tiekėjai gali prašyti pirkimo dokumentų paaiškinimų, taip pat būdai, kuriais projekto vykdytojas savo iniciatyva gali paaiškinti (patikslinti) pirkimo dokumentus (nekeisdamas paskelbtos informacijos esmės ir pateikdamas paaiškinimus (patikslinimus) visiems tiekėjams, kuriems pirkimo organizatorius ar pirkimo komisija yra pateikę pirkimo dokumentus).

VI. VOKŲ SU PASIŪLYMAIS ATPLĖŠIMO PROCEDŪROS

12. Vokų su pasiūlymais atplėšimo vieta, data, valanda ir minutė. Informacija, kad tiekėjai gali dalyvauti vokų atplėšimo procedūroje.

13. Informacija, kad vokų atplėšimo metu tiekėjams ar jų atstovams bus skelbiamas pasiūlymą pateikusio tiekėjo pavadinimas (vardas, pavardė) bei pasiūlyme nurodyta kaina, o jeigu pasiūlymai yra vertinami ekonomiškai naudingiausio pasiūlymo vertinimo kriterijumi, tai skelbiamos ir pagrindinės techninės pasiūlymo charakteristikos. Taip pat informacija, kad bent vienam tiekėjui pageidaujant bus paskelbtos visos pasiūlymų charakteristikos, į kurias bus atsižvelgta vertinant pasiūlymus.

Gauta informacija bus saugoma ir naudojama tik pirkimo procedūroms atlikti.

Pirkimo organizatorius /____________	__________________

pirkimo komisijos pirmininkas	(parašas)	(vardas, pavardė)

Punkto pakeitimai:

Nr. 3D-957, 2009-12-09, Žin., 2009, Nr. 147-6606 (2009-12-12), i. k. 1092330ISAK003D-957

_________________

Priedo pakeitimai:

Nr. 3D-115, 2009-02-20, Žin., 2009, Nr. 21-835 (2009-02-24), i. k. 1092330ISAK003D-115

Projekto vykdytojo, pretenduojančio

gauti paramą iš Europos Sąjungos žemės

ūkio fondo kaimo plėtrai pagal Lietuvos

kaimo plėtros 2007–2013 metų

programos priemones, prekių, paslaugų

ar darbų pirkimo taisyklių

2 priedas

(Tiekėjo pasiūlymo dėl prekių, paslaugų ar darbų forma)

__________________________________

(dokumentų sudarytojo pavadinimas)

Projekto vykdytojui

(projekto vykdytojo pavadinimas arba vardas, pavardė)

_

(įmonės kodas arba asmens kodas, buveinė arba adresas)

TIEKĖJO PASIŪLYMAS DĖL

(pirkimo pavadinimas)

_________________ Nr. ___________

(data)

Pasiūlymas galioja _________ d.

Tiekėjo pavadinimas / vardas, pavardė
Tiekėjo įmonės kodas / verslo liudijimo numeris ir galiojimo laikas / asmens kodas
Tiekėjo PVM mokėtojo kodas
Tiekėjo buveinė / adresas
Už pasiūlymą atsakingo asmens vardas, pavardė
Telefono numeris
Fakso numeris
El. pašto adresas

1. Patvirtiname, kad sutinkame su visomis pirkimo sąlygomis, nustatytomis:

1.1. konkurso skelbime, išspausdintame	;

(spaudos leidinio data ir pavadinimas)

1.2. kvietime pateikti pasiūlymą;

1.3. kituose pirkimo dokumentuose.

2. Bendra pasiūlymo kaina	.

Į šią sumą įeina visos kitos tiekėjo išlaidos ir visi mokesčiai.

3. Mes siūlome šias

(nurodyti siūlomas prekes, paslaugas ar darbus)

Eil. Nr.	Prekės, paslaugos ar darbų pavadinimas	Kiekis	Mato vnt.	Vieneto kaina, Lt su PVM	Kaina, Lt su PVM
3.1.
3.2.

4. Siūlomos prekės, paslaugos ar darbai visiškai atitinka techninėje specifikacijoje nurodytus reikalavimus, jų savybės yra tokios:

Eil. Nr.	Prekių, paslaugų ar darbų reikalaujamos savybės	Prekių, paslaugų ar darbų siūlomos savybės
4.1.
4.2.
4.3.
4.4.
4.5.
4.6.

5. Jei perkamos prekės, patvirtiname, kad jos yra naujos ir nenaudotos bei atitinka Europos Sąjungos teisės aktų nustatytus saugos reikalavimus.

6. Kartu su pasiūlymu pateikiami šie dokumentai:

Eil. Nr.	Pateiktų dokumentų pavadinimas	Dokumento puslapių skaičius
6.1.	Kvalifikacijos patvirtinimo dokumentai
6.2.
6.3.

Tiekėjas ar jo atstovas	______________	________________________

(parašas)	(vardas pavardė)

_________________

Priedo pakeitimai:

Nr. 3D-115, 2009-02-20, Žin., 2009, Nr. 21-835 (2009-02-24), i. k. 1092330ISAK003D-115

Projekto vykdytojo, pretenduojančio

gauti paramą iš Europos žemės ūkio

fondo kaimo plėtrai pagal Lietuvos

kaimo plėtros 2007–2013 metų

programos priemones, prekių, paslaugų

ar darbų pirkimo taisyklių

3 priedas

(Tiekėjų apklausos dėl prekių, paslaugų ar darbų pažymos forma)

______________________________________________

(dokumento sudarytojo pavadinimas)

TIEKĖJŲ APKLAUSOS DĖL PREKIŲ, PASLAUGŲ AR DARBŲ PAŽYMA

________________ Nr. _______________

(data)

______________________

(vieta)

1. Pirkimo objekto pavadinimas ir trumpas aprašymas:
2. Pirkimą organizuoja	Pirkimo komisija / pirkimo organizatorius / pirkimo vykdytojas (pabraukti)
3. Tiekėjų apklausos būdas	Žodinis / rašytinis (pabraukti)
1 tiekėjas	2 tiekėjas	3 tiekėjas
4. Duomenys apie apklaustą tiekėją	4.1. Pavadinimas arba vardas, pavardė

4.2. Adresas, telefonas ir kt.

4.3. Pasiūlymą pateikusio asmens vardas, pavardė ir pareigos
5. Pasiūlymo pateikimo data
6. Pasiūlymo pateikimo terminas
7. Pasiūlytų prekių, paslaugų ar darbų pavadinimas ir skiriamosios ypatybės	Kiekis	Pasiūlyta kaina, Lt*
vieneto	vieneto
8. Bendra pasiūlymo kaina
9. Tinkamiausiu pripažinto tiekėjo pavadinimas
10. Pastabos:

*Jei projekto vykdytojas yra PVM mokėtojas, turi būti vertinamos tiekėjų kainos be PVM. Jei projekto vykdytojas nėra PVM mokėtojas, turi būti vertinamos tiekėjų pasiūlymų kainos su PVM.

Pirkimo organizatorius / pirkimo vykdytojas /

pirkimo komisijos pirmininkas	_______________	______________________

(parašas)	(vardas, pavardė)

Pirkimo komisijos nariai:	_______________	______________________

(parašas)	(vardas, pavardė)

_______________	______________________

(parašas)	(vardas, pavardė)

_________________

Priedo pakeitimai:

Nr. 3D-115, 2009-02-20, Žin., 2009, Nr. 21-835 (2009-02-24), i. k. 1092330ISAK003D-115

Nr. 3D-86, 2010-02-08, Žin., 2010, Nr. 19-909 (2010-02-13), i. k. 1102330ISAK0003D-86

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-42, 2008-01-23, Žin., 2008, Nr. 13-449 (2008-01-31), i. k. 1082330ISAK0003D-42

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūko fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" pakeitimo

2.

Lietuvos Respublikos žemės ūkio ministerija, Įsakymas

Nr. 3D-115, 2009-02-20, Žin., 2009, Nr. 21-835 (2009-02-24), i. k. 1092330ISAK003D-115

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" pakeitimo

3.

Lietuvos Respublikos žemės ūkio ministerija, Įsakymas

Nr. 3D-957, 2009-12-09, Žin., 2009, Nr. 147-6606 (2009-12-12), i. k. 1092330ISAK003D-957

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" pakeitimo

4.

Lietuvos Respublikos žemės ūkio ministerija, Įsakymas

Nr. 3D-86, 2010-02-08, Žin., 2010, Nr. 19-909 (2010-02-13), i. k. 1102330ISAK0003D-86

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" pakeitimo

5.

Lietuvos Respublikos žemės ūkio ministerija, Įsakymas

Nr. 3D-459, 2010-05-12, Žin., 2010, Nr. 56-2790 (2010-05-15), i. k. 1102330ISAK003D-459

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" pakeitimo

6.

Lietuvos Respublikos žemės ūkio ministerija, Įsakymas

Nr. 3D-331, 2013-05-07, Žin., 2013, Nr. 49-2454 (2013-05-11), i. k. 1132330ISAK003D-331

Dėl žemės ūkio ministro 2007 m. balandžio 5 d. įsakymo Nr. 3D-150 "Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių patvirtinimo" papildymo